รัฐบาลเดินหน้าขับเคลื่อนพ.ร.บ. PDPA หลังจัดทำกฎหมายประกอบ 21 ฉบับรองรับการทำงานให้มีประสิทธิภาพ พร้อทเร่งสร้างการรับรู้ทั้งภาครัฐ เอกชน และประชาชนยกระดับมาตรฐานสร้างความเชื่อมั่นในระดับสากล
พลเอก ประวิตร วงษ์สุวรรณ รองนายกรัฐมนตรี  เปิดงานสัมมนา PDPA Going Forward พร้อมเปิดตัวสำนักงานคณะกรรมการคุ้มครองข้อมูลส่วนบุคคล และสัญลักษณ์องค์กรใหม่ในชื่อ pdpc จัดตั้งขึ้นเพื่อรองรับการดำเนินงานคุ้มครองข้อมูลส่วนบุคคลของประเทศไทย โดยรองนายกรัฐมนตรี ได้กล่าวขอบคุณทุกภาคส่วนที่ขับเคลื่อนการคุ้มครองข้อมูลส่วนบุคคลให้มีความก้าวหน้าตามมาตรฐานสากล โดยพระราชบัญญัติคุ้มครองข้อมูลส่วนบุคคล พ.ศ. 2562 เป็นกฎหมายที่มีความสำคัญ มีผลบังคับใช้สมบูรณ์ตั้งแต่วันที่ 1 มิถุนายน 2565 ซึ่งหลังจากนี้จะมีการประกาศกฎหมายรองรับการดำเนินการรวม 21 ฉบับ เพื่อให้ประชาชนเกิดความเชื่อมั่นและยอมรับในมาตรฐานการคุ้มครองข้อมูลส่วนบุคคลของไทยซึ่งจะนำไปสู่การพัฒนาเศรษฐกิจของประเทศอย่างยั่งยืนด้าน นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม กล่าวว่า ในช่วงที่ผ่านมา สำนักงานคณะกรรมการคุ้มครองข้อมูลส่วนบุคคล ได้สนับสนุนและขับเคลื่อนการคุ้มครองข้อมูลส่วนบุคคลของประเทศไทยให้เป็นไปตามมาตรฐานสากล เพื่อเป็นศูนย์กลางที่สามารถให้ความรู้ และช่วยเหลือด้านข้อมูลส่วนบุคคลแบบครบวงจรให้กับภาครัฐ ภาคเอกชน และประชาชน ซึ่งการจัดทำร่างกฎหมาย 21 ฉบับรองรับนี้จะได้ประกาศใช้ตามหลักเกณฑ์และวิธีการในการแจ้งเหตุการละเมิดข้อมูลส่วนบุคคล จึงไดจัดการสัมมนาขึ้น เพื่อให้ความรู้ด้านข้อมูลส่วนบุคคลอย่างครบวงจร และสร้างความร่วมมือกับภาคส่วนต่างๆให้การทำงานมีประสิทธิภาพตามหลักสากล